Klag oor kaping, ontvoering was glo 'n leuen | Maroela Media
(Argieffoto: Maroela Media)
Die polisie in die Wes-Kaap het 'n waarskuwing vir die publiek uitgereik om nie vals klagtes aanhangig te maak nie, omdat dit op 'n misdaad neerkom.
Kapt. Frederick van Wyk, polisiewoordvoerder, sê 'n saak van kaping, ontvoering en diefstal is op 1 April 2022 by die Pinelands-polisiestasie aanhangig gemaak. Die saak is van die Stellenbosch-polisiestasie oorgedra.
"Die klaer het gesê dat sy motor op 29 Maart 2022 omstreeks 08:15 op die afrit by Jakes Gerwelrylaan in Epping I onklaar geraak het. Hy het aangevoer hy is deur drie mans oorval terwyl hy ondersoek ingestel het. Hy is aangerand en in die kattebak van sy motor geboender. Hulle het weggery met hom steeds in die kattebak."
Die man het later opgemerk dat die motor nie meer beweeg nie. "Hy het om hulp geroep en 'n onbekende man het die kattebak oopgemaak. Die man het toe glo ontdek hy is in Kayamandi, Stellenbosch."
Hy het die motor nagegaan en ontdek dat die verdagtes sy beursie, rybewys, spaarwiel van die motor en twee skootrekenaars gesteel het. "Hy het na die Stellenbosch-polisiestasie gery om 'n saak aanhangig te maak."
Die saak is na Pinelands oorgeplaas en speurders het ondersoek ingestel. "Deur 'n deeglike ondersoek is daar bevind dat die man oor die voorval gejok het. Hy het valslik 'n saak aanhangig gemaak."
Die man is op 8 April 2022 in hegtenis geneem op aanklag van dwarsboming van die gereg en het Woensdag vir die eerste keer in die hof verskyn.
Van Wyk sê alle voorvalle wat aangemeld word sal deeglik ondersoek word, en vals klagtes sal in dié proses opgespoor word.